ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Επισκόπηση των όρων προσχώρησης της Σαμόα στον Παγκόσμιο Οργανισμό Εμπορίου

Ι. ΕΙΣΑΓΩΓΗ

Τα μέλη του Παγκόσμιου Οργανισμού Εμπορίου (ΠΟΕ) και η Σαμόα έφτασαν στο τελικό στάδιο συμφωνίας σχετικά με τους όρους προσχώρησης της Σαμόα στον οργανισμό. Αυτό επιτεύχθηκε έπειτα από διαπραγματεύσεις διάρκειας 13 ετών, οι οποίες άρχισαν το 1998, όταν η Σαμόα υπέβαλε αίτηση προσχώρησης στον ΠΟΕ. Η αίτηση προσχώρησης της Σαμόα έχει εξεταστεί σύμφωνα με τις κατευθυντήριες γραμμές που έχουν οριστεί στην απόφαση του Γενικού Συμβουλίου του ΠΟΕ, της 10ης Δεκεμβρίου 2002, σχετικά με την πρόσβαση των λιγότερο ανεπτυγμένων χωρών (ΛΑΧ) και τώρα πρέπει να υπάρξει απόφαση του Συμβουλίου η οποία να εγκρίνει τους όρους προσχώρησης της Σαμόα, ώστε να μπορέσει η ΕΕ να υποστηρίξει επίσημα την προσχώρηση της Σαμόα.

Ακολουθεί περίληψη των όρων προσχώρησης.

ΙΙ. ΠΕΡΙΛΗΨΗ ΤΩΝ ΟΡΩΝ ΠΡΟΣΧΩΡΗΣΗΣ ΤΗΣ ΣΑΜΟΑ ΣΤΟΝ ΠΟΕ ΑΝΑ ΤΟΜΕΑ

Ο μέσος τελικός παγιοποιημένος δασμός (ΤΠΔ) της Σαμόα είναι 21%.

Ο μέσος τελικός παγιοποιημένος δασμός σε διάφορους βιομηχανικούς τομείς κυμαίνεται από τον χαμηλότερο μέσο όρο του 13,5% στα φαρμακευτικά προϊόντα και 16% στα χημικά προϊόντα μέχρι τον ανώτατο μέσο όρο του 30% στα υποδήματα και στα παιχνίδια.

Από τις 5.315 δασμολογικές κλάσεις που υπάρχουν στο πρόγραμμα της Σαμόα, μόνο οι 23 δεν θα έχουν φτάσει τον ΤΠΔ κατά τη χρονική στιγμή της προσχώρησης και, κατά συνέπεια, θα έχουν μια περίοδο εφαρμογής. Η περίοδος εφαρμογής είναι έως το 2017 για 16 βιομηχανικές δασμολογικές κλάσεις: ρουλεμάν με σφαιρίδια, όργανα πλοήγησης, ποδήλατα· και έως το 2022 για 7 γεωργικές δασμολογικές κλάσεις: σίτος, κριθή, τσίχλες.

Αυτά τα μέσα επίπεδα δασμών είναι αρκετά εύλογα, λαμβανομένου υπόψη του καθεστώτος ΛΑΧ της Σαμόα, του μικρού μεγέθους και της ευπάθειας της οικονομίας της, καθώς και του νησιωτικού του χαρακτήρα. Η παλαιότερη πρακτική της ΕΕ σε σχέση με τις ΛΑΧ ήταν να αποδέχεται ως εύλογα αυτά τα επίπεδα δασμών για συγκρίσιμου μεγέθους οικονομίες. Η Σαμόα συμμετέχει στις διαπραγματεύσεις μιας ολοκληρωμένης ΣΟΕΣ ως μέλος της ομάδας Ειρηνικού των χωρών ΑΚΕ.

Βιομηχανικά προϊόντα

- Ο μέσος ΤΠΔ για τα μη γεωργικά προϊόντα είναι 22,3%.

- Οι περισσότεροι βιομηχανικοί τομείς έχουν μέσο παγιοποιημένο δασμό κάτω του 25%, ενώ λίγες είναι οι δασμολογικές κλάσεις που φτάνουν το 30%.

- Τα υψηλότερα επίπεδα δασμών εντοπίζονται στα υποδήματα και στα παιχνίδια (τελικοί παγιοποιημένοι δασμοί στο 30%).

- Οι δασμολογικές κλάσεις των φαρμακευτικών προϊόντων παρουσιάζουν τους χαμηλότερους μέσους παγιοποιημένους δασμούς με 13,5% και για τα χημικά προϊόντα έχουν παγιοποιημένο δασμό στο σχετικά χαμηλό μέσο επίπεδο του 16%.

Γεωργικά προϊόντα

- Στα γεωργικά προϊόντα ο μέσος ΤΠΔ είναι 19,6%.

- Τα ανώτατα επίπεδα δασμών στα γεωργικά προϊόντα είναι 35% στη σοκολάτα, στον καφέ, στον καπνό και στις τροφές ζώων συντροφιάς· 65% σε νωπά λαχανικά και ψάρια. Τα δημητριακά όπως ο σίτος, η κριθή και το ρύζι έχουν παγιοποιημένο δασμό σε επίπεδα μεταξύ του 10% και του 15%.

Υπηρεσίες

Το πρόγραμμα της Σαμόα για συγκεκριμένες δεσμεύσεις στον τομέα των υπηρεσιών είναι πολύ ικανοποιητικό, εάν ληφθεί υπόψη και το καθεστώς της ΛΑΧ. Η Σαμόα θα αναλάβει υποχρεώσεις για την πρόσβαση στην αγορά και την εθνική μεταχείριση σε ευρύ φάσμα τομέων υπηρεσιών, συμπεριλαμβανομένων των επαγγελματικών υπηρεσιών των υπηρεσιών πληροφορικής και άλλων επιχειρησιακών υπηρεσιών, των τηλεπικοινωνιακών υπηρεσιών (υπηρεσίες ταχυδρομείων και τηλεπικοινωνιών), των υπηρεσιών κατασκευών, ιδιωτικής εκπαίδευσης, περιβάλλοντος, χρηματοοικονομικών (ασφάλειες και τράπεζες) και τουρισμού.

Δεσμεύσεις δυνάμει του πρωτοκόλλου

Κατά το τελικό πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν από κοινού να εξασφαλίσουν ότι η εμπορική νομοθεσία και οι θεσμοί της Σαμόα συνάδουν κατά βάση με τους κανόνες και τις συμφωνίες του ΠΟΕ και τους περιέλαβαν στο πρωτόκολλο προσχώρησης και στην έκθεση της ομάδας εργασίας. Ιδιαίτερο ενδιαφέρον για την ΕΕ παρουσιάζουν τα ακόλουθα ζητήματα:

Εμπορικά δικαιώματα

Η Σαμόα επιβεβαίωσε ότι από την ημερομηνία της προσχώρησης, οι νόμοι και οι κανονισμοί της όσον αφορά το δικαίωμα εμπορικών συναλλαγών και όλα τα τέλη, τις επιβαρύνσεις και τους φόροι που επιβάλλονται στα εν λόγω δικαιώματα θα συμμορφώνονται πλήρως με τις υποχρεώσεις της απέναντι στον ΠΟΕ. Ειδικότερα, το σύστημα πιστοποιητικών εισαγωγής της Σαμόα για το οινόπνευμα – με το οποίο συγχωνεύτηκε το δικαίωμα εισαγωγής και το δικαίωμα διανομής – θα έχει τροποποιηθεί, συμπεριλαμβανομένης της θέσπισης προσωρινής άδειας για να επιτρέψει στον κάτοχο άδειας η εισαγωγή και η πώληση οινοπνεύματος σε προσωρινή βάση, και της αποδέσμευσης του δικαιώματος εισαγωγής και του δικαιώματος διανομής.

Ξένες επενδύσεις

Η Σαμόα έχει αναλάβει την αναθεώρηση του νόμου της περί ξένων επενδύσεων (Foreign Investment Act). Η Σαμόα επιβεβαίωσε ότι από την ημερομηνία προσχώρησης, θα συμμορφωθεί με τις απαιτήσεις του ΠΟΕ συμπεριλαμβανομένων των δεσμεύσεών της που ορίζονται στον πίνακα συγκεκριμένων υποχρεώσεων της Σαμόα στον τομέα υπηρεσιών. Αυτό αφορά ειδικότερα τη διαχείριση των δεσμευμένων και περιορισμένων καταλόγων των οικονομικών δραστηριοτήτων όπως ρυθμίζεται από τον νόμο περί ξένων επενδύσεων.

Δασμολογητέα αξία

Μέχρι την ημερομηνία προσχώρησης, η νομοθεσία και το καθεστώς τελωνειακής εκτίμησης της Σαμόα θα έχουν συμμορφωθεί με τις συμφωνίες του ΠΟΕ σχετικά με την τελωνειακή εκτίμηση.

Τομείς για τους οποίους ζητήθηκε μεταβατική περίοδος

Εσωτερικοί φόροι στις εισαγωγές: η Σαμόα θα πρέπει να αποκαταστήσει τη συμμόρφωση με τις διατάξεις του ΠΟΕ της φορολογικής μεταχείρισης των εισαγόμενων και των εγχώριων προϊόντων του πρωτογενούς τομέα (δηλαδή τροποποίηση του νόμου περί φόρου προστιθέμενης αξίας αγαθών και υπηρεσιών (ΦΠΑΑΥ) για την αντιμετώπιση της σημερινής απαλλαγής από τον ΦΠΑΑΥ των παραγωγών του πρωτογενούς τομέα οι οποίοι, σε όλες τις περιπτώσεις είναι μικροί παραγωγοί που πωλούν τα προϊόντα τους στην τοπική αγορά) εντός τριών ετών από την προσχώρηση. Στο τέλος της περιόδου αυτής, η Σαμόα θα υποβάλει ειδικότερα έκθεση στο Γενικό Συμβούλιο του ΠΟΕ σχετικά με την τροποποίηση ή την εξάλειψη της εν λόγω φοροαπαλλαγής. Η μεταβατική περίοδος θα χρησιμοποιηθεί για να επινοηθεί η πιο κατάλληλη νομοθετική μεταρρύθμιση, λαμβάνοντας υπόψη τον εγχώριο γεωργικό τομέα της Σαμόα, τους διοικητικούς περιορισμούς που αντιμετωπίζει το υπουργείο που είναι αρμόδιο για τη διαχείριση του ΦΠΑΑΥ και τις πολιτικές ευαισθησίες που σχετίζονται με τη μεταρρύθμιση.

Δικαιώματα διανοητικής ιδιοκτησίας: Μέχρι την ημερομηνία προσχώρησης η Σαμόα θα έχει ψηφίσει νομοθεσία που θα αποκαθιστά τη συμμόρφωση του συστήματος για τα δικαιώματα διανοητικής ιδιοκτησίας με τη συμφωνία TRIPS· η πλήρης υλοποίηση θα εξασφαλιστεί έως τον Ιούλιο 2013.

III. ΣΥΣΤΑΣΗ

Η Επιτροπή, με την υποβολή των όρων προσχώρησης της Σαμόα στον ΠΟΕ προς έγκριση από το Συμβούλιο, θεωρεί ότι οι όροι αυτοί αντιπροσωπεύουν μια ισορροπημένη αλλά και φιλόδοξη δέσμη δεσμεύσεων για το άνοιγμα της αγοράς, γεγονός που θα αποφέρει σημαντικά οφέλη τόσο στη Σαμόα όσο και στους εμπορικούς εταίρους της στον ΠΟΕ.

2011/0331 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Ένωσης στο αρμόδιο όργανο του Παγκόσμιου Οργανισμού Εμπορίου σχετικά με την προσχώρηση της Σαμόα στον Παγκόσμιο Οργανισμό Εμπορίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο σε συνδυασμό με το άρθρο 218 παράγραφος 9,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1) Στις 15 Απριλίου 1998 η κυβέρνηση της Σαμόα υπέβαλε αίτηση προσχώρησης στη συμφωνία για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.

(2) Στις 15 Ιουλίου 1998 συνεστήθη ομάδα εργασίας για την προσχώρηση της Σαμόα, με σκοπό την επίτευξη συμφωνίας όσον αφορά όρους προσχώρησης αποδεκτούς από τη Σαμόα και από όλα τα μέλη του ΠΟΕ.

(3) Η Επιτροπή, εξ ονόματος της Ένωσης, διαπραγματεύτηκε μια συνεκτική σειρά υποχρεώσεων για το άνοιγμα της αγορά εκ μέρους της Σαμόα, η οποία ικανοποιεί τις απαιτήσεις της Ένωσης και η οποία ανταποκρίνεται στο επίπεδο ανάπτυξης της Σαμόα.

(4) Οι υποχρεώσεις αυτές ενσωματώνονται τώρα στο πρωτόκολλο προσχώρησης της Σαμόα στον ΠΟΕ.

(5) Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Σαμόα.

(6) Επομένως, το πρωτόκολλο προσχώρησης θα πρέπει να εγκριθεί.

(7) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV.2 της συμφωνίας για την ίδρυση του ΠΟΕ ορίζει ότι στα μεσοδιαστήματα μεταξύ των συνόδων της υπουργικής διάσκεψης, τα καθήκοντά της εκτελεί το Γενικό Συμβούλιο.

(8) Αντιστοίχως, είναι αναγκαίο να θεσπιστεί η θέση που πρέπει να λάβει η Ένωση εντός των αρμόδιων αρχών του ΠΟΕ, είτε πρόκειται για την υπουργική συνδιάσκεψη ή το Γενικό Συμβούλιο του ΠΟΕ,

ΑΠΟΦΑΣΙΖΕΙ:

Άρθρο μόνο

1. Η θέση την οποία θα λάβει η Ευρωπαϊκή Ένωση στoν αρμόδιo φορέα του ΠΟΕ όσον αφορά την προσχώρηση της Σαμόα στον ΠΟΕ είναι να εγκρίνει την εν λόγω προσχώρηση.

2. Η παρούσα απόφαση αρχίζει να ισχύει την ημέρα της έκδοσής της.

[Τόπος],

Για το Συμβούλιο

Ο Πρόεδρος